Zagreb, 25. listopada 2018.g.

**Z A P I S N I K**

sa **25. sjednice** Povjerenstva za odlučivanje o sukobu interesa održane dana 25. listopada 2018. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković, Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 24. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva poziva članove da se izjasne o tome da li prihvaćaju predloženi dnevni red.Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-108/18, dužnosnik LJUBIŠA GRUBAČEVIĆ, zamjenik općinskog načelnika Općine Rasinja do 8. lipnja 2017.g.,** izlaže predmet te navodi da je Povjerenstvo na 4. sjednici, održanoj 6. travnja 2018.g., pokrenulo postupak protiv dužnosnika zbog moguće povrede članka 8. i 9. ZSSI-a. Odluka o pokretanju postupka dostavljena je dužnosniku 18. svibnja 2018.g., ali se na istu dužnosnik nije očitovao.

Izvjestiteljica predlaže da se donese odluka kojom se utvrđuje da je dužnosnik povrijedio odredbu čl. 10., u svezi čl. 8. i 9.. ZSSI-a te predlaže da mu se za utvrđenu povredu ne izrekne sankcija s obzirom da je od dana prestanka obnašanja dužnosti proteklo više od 12 mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-129/18, dužnosnik ANTUN KOJIĆ, zamjenik općinskog načelnika Općine Nova Bukovica do 25. svibnja 2017.g.** iznosi predmette navodi da je Povjerenstvo na 5. sjednici, održanoj 11. travnja 2018.g., pokrenulo postupak protiv dužnosnika zbog moguće povrede članka 8. i 9. ZSSI-a. Odluka o pokretanju postupka dostavljena je dužnosniku 23. travnja 2018.g., ali se na istu dužnosnik nije očitovao.

Izvjestiteljica predlaže da se donese odluka kojom se utvrđuje da je dužnosnik povrijedio odredbu čl. 10., u svezi čl. 8. i 9.. ZSSI-a te predlaže da mu se za utvrđenu povredu ne izrekne sankcija s obzirom da je od dana prestanka obnašanja dužnosti proteklo više od 12 mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-134/18, dužnosnik DENIS AMBRUŠ, zamjenik gradonačelnika Grada Osijeka do 11. lipnja 2017.g.** iznosi predmet te navodi da je Povjerenstvo na 5. sjednici, održanoj 11. travnja 2018.g., pokrenulo postupak protiv dužnosnika zbog moguće povrede članka 8. i 9. ZSSI-a. Odluka o pokretanju postupka dostavljena je dužnosniku 14. kolovoza 2018.g., ali se na istu dužnosnik nije očitovao.

Izvjestiteljica predlaže da se donese odluka kojom se utvrđuje da je dužnosnik povrijedio odredbu čl. 10., u svezi čl. 8. i 9. ZSSI-a te predlaže da mu se za utvrđenu povredu ne izrekne sankcija s obzirom da je od dana prestanka obnašanja dužnosti proteklo više od 12 mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-106/17, dužnosnik GORAN MARIĆ, ministar državne imovine** iznosi predmet te navodi da je protiv dužnosnika Povjerenstvo zaprimilo neanonimnu u kojoj se postavlja pitanje primjene članka 15. stavka 1. ZSSI-a i moguće odgovornosti dužnosnika vezano za okolnost da je zastupao Republiku Hrvatsku u Skupštini trgovačkog društva PODRAVKA d.d. prilikom donošenja odluke o imenovanju Uprave toga društva, a da pritom Vlada Republike Hrvatske nije prethodno Skupštini uputila prijedlog novih članova Uprave.

Nadalje, u prijavi se postavlja pitanje primjene članka 15. stavka 1. ZSSI-a na trgovačka društva-kćeri društava koja su u cijelosti u vlasništvu Republike Hrvatske te se vezano za navedeno pitanje, ukazuje na moguću odgovornost dužnosnika odnosno njegov sukob interesa povodom imenovanja dužnosnikova brata članom Uprave trgovačkog društva TEHNIČKI SERVISI ŽELJEZNIČKIH VOZILA d.o.o., koje je društvo-kći trgovačkog društva u vlasništvu Republike Hrvatske.

Povjerenstvo je, radi provjere osnovanosti navoda iz predmetne prijave, izvršilo uvid u javno dostupne podatke sudskog registra i Središnjeg klirinškog depozitarnog društva d.d., zatražilo je dostavu podataka od nadležnih tijela javne vlasti i predmetnog trgovačkog društva te je razmotrilo važeći pravni okvir u vrijeme spornih događaja.

Izvjestiteljica predlaže da se donese odluka o nepokretanju postupka obzirom da, vezano za okolnost da je dužnosnik, u svojstvu opunomoćenika Centra za restrukturiranje i prodaju, u ime dioničara Republike Hrvatske, na sjednici Glavne skupštine trgovačkog društva PODRAVKA d.d. održanoj 21. veljače 2017.g. sudjelovao u donošenju odluke o imenovanju Uprave toga trgovačkog društva, a bez da je prijedlog članova Uprave prethodno upućen od strane Vlade Republike Hrvatske Glavnoj skupštini, ne proizlazi da je u postupanju dužnosnika došlo do moguće povrede članka 15. stavka 1. ZSSI-a, a s obzirom da u vrijeme donošenja navedene odluke Glavne skupštine trgovačko društvo PODRAVKA d.d. nije bilo utvrđeno trgovačkim društvom od strateškog ili posebnog interesa za Republiku Hrvatsku te s obzirom da se, temeljem članka 32. stavka 1. podstavka 9. tada važećeg Zakona o upravljanju i raspolaganju imovinom u vlasništvu Republike Hrvatske kojim je izričito propisano da je Upravno vijeće CERP-a nadležno za predlaganje članova uprava skupštinama trgovačkih društava u kojima je imatelj dionica i poslovnih udjela Republika Hrvatska, a koja nisu proglašene od strateškog i posebnog interesa za Republiku Hrvatsku , u konkretnom slučaju članak 15. stavak 1. ZSSI-a ne primjenjuje.

Nadalje, da se donese odluka o nepokretanju postupka s obzirom da, vezano za okolnost da je odlukom Skupštine trgovačkog društva TEHNIČKI SERVISI ŽELJEZNIČKIH VOZILA d.o.o. od 22. veljače 2017.g. članom Uprave toga društva imenovan brat dužnosnika, ne proizlazi da je u postupanju dužnosnika došlo do moguće povrede članka 15. stavka 1. ZSSI-a, a s obzirom da se ista odredba ne primjenjuje na trgovačka društva u vlasništvu trgovačkih društava u kojima je imatelj dionica i poslovnih udjela Republika Hrvatska, kao i s obzirom da je ostavkom brata dužnosnika na navedenu funkciju već 2. ožujka 2017.g. otklonjena situacija potencijalnog sukoba interesa dužnosnika, koja bi nastala u odnosu na Upravu trgovačkog društva HŽ PUTNIČKI PRIJEVOZ d.o.o., koja je, u svojstvu Skupštine društva TEHNIČKI SERVISI ŽELJEZNIČKIH VOZILA d.o.o., donijela navedenu odluku o imenovanju brata dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-222/18, dužnosnik TOMO MEDVED, ministar hrvatskih branitelja** iznosi predmet te navodi da je Povjerenstvo zaprimilo anonimnu prijavu moguće povrede odredaba ZSSI-a protiv dužnosnika u kojoj se navodi da je, prema informaciji kojom raspolaže podnositelj, dužnosnik od Ministarstva obrane Republike Hrvatske 1995.g. dobio u posjed stan, koji je i otkupio 1996.g. U prijavi se dalje navodi da je u objavljenom izvješću o imovinskom stanju dužnosnika naveden podatak da je isti stan kupljen putem kredita, a da su u istom izvješću prijavljeni samo kreditne obveze nastale mnogo godina nakon otkupa stana. Stoga prijavitelj zaključuje da je dužnosnik naveo netočan podatak o načinu stjecanja predmetnog stana kao i da podatak o vrijednosti stana, naveden u izvješću sigurno ne odgovara stvarnom stanju odnosno iznosu koji je dužnosnik platio za otkup toga stana.

Povjerenstvo je povodom saznanja o mogućoj povredi odredaba ZSSI-a pristupilo provjeri podataka o predmetnom stanu u vlasništvu dužnosnika, sukladno pravilima redovite provjere, propisanim člankom 24. ZSSI-a, usporedbom prijavljenih podataka o imovini s podacima Zajedničkog informacijskog sustava zemljišnih knjiga, dostupnim Povjerenstvu temeljem posebnog ovlaštenja.

Izvjestiteljica predlaže da se donese odluka o nepokretanju postupka s obzirom da nije utvrđen nesklad između podataka o nekretnini-stanu u vlasništvu dužnosnika, koje je naveo u podnesenim Izvješćima o imovinskom stanju te podataka vezanih za istu nekretninu u vlasništvu dužnosnika koji proizlaze iz Knjige položenih ugovora pri nadležnom sudu.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Član Povjerenstva Davorin Ivanjek kao izvjestitelj u predmetu **P-434/17, dužnosnik DAVOR BERNARDIĆ, zastupnik u Hrvatskom saboru** iznosi predmet te navodi da je Povjerenstvo zaprimilo anonimna prijava protiv dužnosnika u kojoj se u bitnome navodi kako iz medija proizlazi da je dužnosnik Davor Bernardić završio na poslovnoj školi Cotrugli Business School program Chief Executive MBA (CEMBA), o čemu se osobno pohvalio na društvenim mrežama. Navodi se da je prema napisima cijena navedenog programa veća od 260.000 kuna kao i da iz medija proizlazi da je dužnosniku dana stipendija za pohađanje istog. Povjerenstvu se predlaže ispitati je li na opisani način eventualnim primanjem stipendije dužnosnik primio nedozvoljeni dar koji nije propisno prijavio i koji ga može dovesti u situaciju sukoba interesa.

Povjerenstvo je radi provjere osnovanosti i vjerodostojnosti navoda iz podnesene anonimne prijave u svrhu stjecanja vlastitih saznanja zatražilo očitovanje od Cotrugli Business School iz Zagreba. U svrhu ocjene provjere navoda iz medija u kontekstu zaprimljene anonimne prijave izvršen je uvid u javno objavljene i dostupne informacije.

Izvjestitelj predlaže da se donese odluka o pokretanju postupka protiv dužnosnika zbog moguće povrede članka 11. ZSSI-a, koja proizlazi iz primitka stipendije u iznosu od oko 263.000,00 kn od strane poslovne škole Cotrugli Business School, koja je u vlasništvu trgovačkog društvo Cotrugli d.o.o., radi pohađanja programa Chief Executive MBA, u razdoblju 2014.g- 2017.g.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Tončica Božić kao izvjestiteljica u predmetu **P-79/17, dužnosnik IVAN PERNAR, zastupnik u Hrvatskom saboru** izlaže predmet te navodi da je Povjerenstvu podnesena neanonimna prijava protiv dužnosnika u kojoj se traži od Povjerenstva da ispita ima li elemenata sukoba interesa u medijskim natpisima o gostovanju dužnosnika u noćnim klubovima, za što je dužnosnik tražio novčanu naknadu. U prijavi se dostavlja poveznica na članak objavljen na internetskom portalu www.jutarnji.hr. Povjerenstvo je istoga dana zaprimilo i novinarski upit u kojem se također dostavljaju poveznice na internetske portale na kojima su objavljeni članci istog sadržaja.

Izvjestiteljica predlaže da se donese odluka o nepokretanju postupka obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Predsjednica Povjerenstva kao izvjestiteljica u predmetu **P-276/18, dužnosnica SONJA ČIKOTIĆ, zastupnica u Hrvatskom saboru** izlaže predmet te navodi da je Povjerenstvo zaprimilo prijavu podnesenu protiv dužnosnice u kojoj se u bitnom ukazuje kako je dužnosnicu Ministarstvo zaštite okoliša i energetike imenovalo da obavlja funkciju predsjednice Upravnog vijeća Javne ustanove „Park prirode Papuk“ za vrijeme dok je u navedenom Ministarstvu njezin suprug obnašao dužnost državnog tajnika. Povjerenstvo je radi stjecanja vlastitih saznanja pristupilo provjeri navoda sadržanih u podnesenoj prijavi.

Izvjestiteljica predlaže da se donese odluka o pokretanju postupka zbog moguće povrede članka 20. stavka 3. u vezi s člankom 14. stavkom 2. ZSSI-a, koja proizlazi iz primanja naknada za obavljanje funkcije predsjednice Upravnog vijeća Javne ustanove „Park prirode Papuk“, koje je proglašeno kao ustanova od posebnog državnog interesa, u razdoblju prije proteka dvanaest mjeseci od prestanka obnašanja dužnosti zamjenice ministra u Ministarstvu regionalnog razvoja i fondova Europske unije.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Tončica Božić kao izvjestiteljica u predmetu **P-27/18, dužnosnik ANTE ČIKOTIĆ, državni tajnik u Ministarstvu zaštite okoliša i energetike do 28. travnja 2017.g.** iznosi predmet te navodi da je Povjerenstvu podnesena anonimna prijava protiv dužnosnika u kojoj se u bitnome navodi da je za u razdoblju u kojem je dužnosnik obnašao dužnost državnog tajnika u Ministarstvu zaštite okoliša i energetike, supruga navedenog dužnosnika imenovana za predsjednicu Upravnog vijeća Javne ustanove „Park prirode Papuk“.

Povjerenstvo je radi stjecanja saznanja o mogućem sukobu interesa, odnosno o mogućoj povredi odredbi ZSSI-a pribavilo potrebne podatke i dokumentaciju od nadležnih tijela.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-125/18, na zahtjev dužnosnika DAVIDA SOPTE, predsjednika Uprave Jadrolinije** iznosi predmet te navodi da je dužnosnik Povjerenstvu podnio zahtjev za mišljenjem u kojem navodi da od 11. rujna 2017.g. obnaša dužnost predsjednika Uprave JADROLINIJA, trgovačkog društva u 100% vlasništvu Republike Hrvatske. JADROLINIJA je zaprimila upit o sponzorstvu jednog hrvatskog košarkaškog kluba čiji je dužnosnik član Upravnog odbora te slijedom navedenog traži mišljenje Povjerenstva u slučaju da se JADROLINIJA odluči na sponzorstvo.

Izvjestiteljica predlaže da se donese mišljenje da JADROLINIJA, društvo za linijski pomorski prijevoz putnika i tereta, u kojem dužnosnik obavlja poslove predsjednika Uprave društva, može sponzorirati košarkaški klub u kojem je isti dužnosnik član Upravnog odbora kluba, pod uvjetima koje navodi Povjerenstvo i to da je dužnosnik dužan izuzeti se od razmatranja, raspravljanja i donošenja odluke o sponzorstvu košarkaškog kluba u kojem je član Upravnog odbora te je ostalim članovima Uprave društva i Nadzornom odboru društva obvezan je deklarirati činjenicu da u predmetnom košarkaškom klubu obavlja poslove člana Upravnog odbora.

Nadalje, za tumačenje predstavlja li istovremeno obnašanje dužnosti predsjednika Uprave društva JADROLINIJA te obavljanje funkcije člana Upravnog odbora košarkaškog kluba povredu članka 27. stavka 3. podstavka 1. Zakona o sportu nadležan je Središnji državni ured za šport te se dužnosnik upućuje da o tome zatraži mjerodavno mišljenje od Središnjeg državnog ureda za šport.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,45 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**